Lav et referat af nedenstående tekst:

Tekst:
Matilde Hausted er i gang med sit fjerde semester på Aalborg Universitet. Da hun for knap to år siden startede livet som universitetsstuderende, kom hun til byen udefra. Derfor var hendes netværk i byen ikke ret stort. - Det er virkelig svært, hvis man er tilflytter. Man skal starte et helt nyt netværk, siger Matilde Hausted. Hun tog selv kontakt til en gymnastikforening, hvor hun blev en del af foreningen, og i dag har hun et stort netværk. Matilde Hausted er en af de studerende, som Aalborg Universitet og prorektor Anne Marie Kanstrup vil hjælpe til en god studiestart. - Specielt i forhold til studiestarten gør vi meget for at klæde vores tutorer på i forhold til at have inkluderende fællesskaber. Det er noget, vi er blevet meget opmærksomme på - nemlig diversitet og inklusion - så det føles som et trygt sted at være, siger prorektoren. En tredjedel mistrives En ny undersøgelse, som Djøfs Trivselsalliance har fået lavet hos Danmarks Evalueringsinstitut, viser, at hver tredje af de nye studerende på landets universiteter mistrives, og en fjerdedel angiver, at de føler sig meget stressede. Blandt andet derfor har Aalborg Universitet iværksat nye tiltag, som skal hjælpe nye studerende til at få en god studiestart. Et af tiltagene er studiebobler. Studieboblerne er blandt de initiativer, som Djøfs Trivselsalliance anbefaler for at højne de studerendes trivsel. Det er en elektronisk platform, hvor man kan henvende sig og skabe kontakt med andre studerende. 1400 studerende har en profil på platformen, og ifølge Anne Marie Kanstrup får 75 procent svar på de henvendelser, der bliver lavet. - Det er et stort engagement, der lægges, som er et supplement til hele det fantastiske arbejde, som studenterforeningerne også laver, og vores studie- og trivselsvejledninger laver, siger Anne Marie Kanstrup. Matilde Hausted ser også studieboblen som et godt sted at skabe relationer. - Jeg tror virkelig, man kan melde ind, hvad man gerne vil og finde nogle med lignende interesser. Det gør det meget nemmere at skabe relationer, når man er et nyt sted, siger Matilde Hausted.

Referat:
En ny undersøgelse viser, at en tredjedel af de nye studerende på landets universiteter mistrives.